
A közösségi médiaközlemény megjelenése a sajtókapcsolatokban

Dolgozatom témája a hagyományos sajtóközlemény és az SMR, vagyis a közösségi médiaközlemény elemzése, és az azok közti különbségek vizsgálata. A dolgozatot a közösségi média szerepe az újságírásban témakörön belül készítettem, amely kapcsolódik mindkét általam választott szakirányhoz, az elektronikus sajtó és a közösségi média szakirányokhoz is.

A dolgozat első részében megvizsgálom, miért adnak ki egyáltalán sajtóközleményt, kik teszik ezt meg és hogyan. Tanulmányozom a sajtóval való kapcsolattartás módszereit és eszközeit, valamint a PR ügynökségek szerepét az újságírásban.

A dolgozat második részében a közösségi médiaközlemény legfontosabb jellemzőit tanulmányozom, valamint összehasonlítom annak felépítését és funkcióját a hagyományos sajtóközleménnyel. Bemutatom, hogyan alakult ki a közösségi médiaközlemény, mikor és hogyan jelent meg Magyarországon és külföldön. Kitérek az első újságírói igényre az SMR-rel kapcsolatban, amelyet a közösségi médiaközlemény megjelenésének előfutárának tartanak.

Online újságcikkek és hozzászólások elemzésével pedig igazolni szeretném azt az általam felvetett kérdést, hogy a szakmának (az újságíróknak és a közösségi média szakembereknek egyaránt) szüksége van a közösségi médiaközleményre, a hagyományos sajtóközlemény megújulásra, és az információáramlás késő modern médiakörnyezet igényeihez való alakítására.



